b"\n_START_ARTICLE_\nCircus (album de Britney Spears)\n_START_SECTION_\nInforma\xc8\x9bii generale\n_START_PARAGRAPH_\n\xc3\x8en vara anului 2008 s-a confirmat faptul c\xc4\x83 Spears lucreaz\xc4\x83 la \xc3\xaenregistrarea celui de-al \xc8\x99aselea ei album de studio. S-a mai dezv\xc4\x83luit \xc8\x99i faptul c\xc4\x83 produc\xc4\x83torii Sean Garrett, Guy Sigsworth, Danja \xc8\x99i Bloodshy & Avant sunt implica\xc8\x9bi \xc3\xaen procesul creativ al materialului. \xc3\x8en timpul \xc8\x99edin\xc8\x9belor de \xc3\xaenregistrare, Garrett \xc8\x99i produc\xc4\x83torul de voce Jim Beanz au complimentat activitatea profesional\xc4\x83 a lui Spears, \xc3\xaen urma problemelor personale din anul precedent care primit foarte mult\xc4\x83 aten\xc8\x9bie din partea publica\xc8\x9biilor de mass-media._NEWLINE_Spears a ales s\xc4\x83 contribuie la compunerea melodiilor \xc8\x99i a dezvoltat un album orientat mai mult c\xc4\x83tre muzica pop, colabor\xc3\xa2nd cu produc\xc4\x83tori al\xc4\x83turi de care a lucrat anterior \xc3\xaen cariera ei. Solista a afirmat faptul c\xc4\x83 Circus a marcat cea mai lung\xc4\x83 perioad\xc4\x83 la care a lucrat vreodat\xc4\x83 la un album, ad\xc4\x83ug\xc3\xa2nd: \xe2\x80\x9eCred c\xc4\x83 este pu\xc8\x9bin mai urban [...] Compun piese \xc3\xaen fiecare zi, chiar la acest pian din aceast\xc4\x83 sufragerie\xe2\x80\x9d. Artista a sus\xc8\x9binut, de asemenea, c\xc4\x83 Circus este cel mai bun album al ei de p\xc3\xa2n\xc4\x83 acum._NEWLINE_Produc\xc4\x83torul Claude Kelly a discutat despre lipsa unui concept ini\xc8\x9bial pentru album, spun\xc3\xa2nd: \xe2\x80\x9eAtunci c\xc3\xa2nd eu \xc8\x99i [Dr. Luke] am intrat \xc3\xaen studio, \xc8\x99tiam c\xc4\x83 va urma s\xc4\x83 compunem piese pentru [Britney], \xc3\xaens\xc4\x83 nu aveam un concept stabilit, \xc8\x99tiam doar stilul ei \xc8\x99i ceea ce face\xe2\x80\x9d. Max Martin, produc\xc4\x83torul single-ului de debut a lui Spears, \xe2\x80\x9e...Baby One More Time\xe2\x80\x9d, a contribuit \xc3\xaen calitate de produc\xc4\x83tor al piesei \xe2\x80\x9eIf U Seek Amy\xe2\x80\x9d. The Outsyders, o echip\xc4\x83 de produc\xc8\x9bie originar\xc4\x83 din Atlanta, au produs primul single de pe album, \xe2\x80\x9eWomanizer\xe2\x80\x9d, \xc3\xaen timp ce Fernando Garibay a lucrat la dou\xc4\x83 piese bonus pentru Spears. S-a raportat faptul c\xc4\x83 Danja a lucrat la c\xc3\xa2teva c\xc3\xa2ntece la studiourile Chalice Recording din Los Angeles, iar Spears le-a \xc3\xaenregistrat la studiourile Gleenwood Place din Burbank. De asemenea, trio-ul canadian Let's Go to War au contribuit la compunerea \xc8\x99i produc\xc8\x9bia melodiei \xe2\x80\x9eMmm Papi\xe2\x80\x9d. Lil Jon, Rodney Jerkins, Sean Garrett, \xc8\x99i Taio Cruz au anun\xc8\x9bat c\xc4\x83 au lucrat al\xc4\x83turi de Spears, \xc3\xaens\xc4\x83 piesele lor nu au fost incluse pe lista oficial\xc4\x83 de c\xc3\xa2ntece. \xe2\x80\x9eRadar\xe2\x80\x9d, c\xc3\xa2ntec bonus \xc8\x99i al patrulea single, a fost inclus anterior pe albumul Blackout (2007). \xc3\x8enregistrarea melodiei a avut loc la 8 noiembrie 2006, cu o zi dup\xc4\x83 \xc3\xaenaintarea dosarului de divor\xc8\x9b cu Kevin Federline, la Studiourile Sony Music din New York City._NEWLINE_Legat de titlul albumului, Spears a comentat: \xe2\x80\x9e\xc3\x8emi place faptul c\xc4\x83 circul te \xc8\x9bine cu sufletul la gur\xc4\x83 mereu. Nu te plictise\xc8\x99ti niciodat\xc4\x83 [...] E\xc8\x99ti complet cuprins de ceea ce se \xc3\xaent\xc3\xa2mpl\xc4\x83 \xc3\xaen jurul t\xc4\x83u. \xc8\x98i vrei s\xc4\x83 \xc8\x99ti ce urmeaz\xc4\x83 s\xc4\x83 se \xc3\xaent\xc3\xa2mple\xe2\x80\x9d.\n_START_SECTION_\nStructura muzical\xc4\x83 \xc8\x99i versurile\n_START_PARAGRAPH_\nCircus a fost descris drept o continuare a celui de-al cincilea album de studio a lui Spears, Blackout. Artista a descris Circus drept un proiect \xe2\x80\x9epu\xc8\x9bin mai u\xc8\x99urel\xe2\x80\x9d dec\xc3\xa2t Blackout, material ce con\xc8\x9bine piese cu un sunet orientat c\xc4\x83tre muzica urban. Versurile \xe2\x80\x9efierbin\xc8\x9bi\xe2\x80\x9d \xc8\x99i \xe2\x80\x9eagresive\xe2\x80\x9d de pe Circus au fost, de asemenea, comparate cu cele de pe Blackout. Albumul a fost comparat cu lucr\xc4\x83rile arti\xc8\x99tilor Janet Jackson, Eurythmics, New Order \xc8\x99i cu piesele compuse de Prince, Leiber & Stoller \xc8\x99i Phil Spector. C\xc3\xa2ntecele albumului Circus \xc3\xaencorporeaz\xc4\x83 teme utilizate anterior \xc3\xaen piesele lui Spears. \xe2\x80\x9eCircus\xe2\x80\x9d \xc8\x99i \xe2\x80\x9eKill the Lights\xe2\x80\x9d vorbesc despre faim\xc4\x83, o tem\xc4\x83 observat\xc4\x83 precedent \xc3\xaen melodia \xe2\x80\x9ePiece of Me\xe2\x80\x9d, \xc3\xaen timp ce c\xc3\xa2ntecele \xe2\x80\x9eWomanizer\xe2\x80\x9d \xc8\x99i \xe2\x80\x9eShattered Glass\xe2\x80\x9d vorbesc despre un v\xc3\xa2n\xc4\x83tor de fuste._NEWLINE_Albumul \xc3\xaencepe cu primul disc single, \xe2\x80\x9eWomanizer\xe2\x80\x9d. Piesa con\xc8\x9bine sunetele unor sirene create cu sintetizatorul, precum \xc8\x99i un refren repetitiv. C\xc3\xa2ntecul a fost descris de artist\xc4\x83 drept un imn al fetelor, iar versurile acestuia vorbesc despre un b\xc4\x83rbat care \xc3\xaen\xc8\x99al\xc4\x83. Urm\xc4\x83torul c\xc3\xa2ntec, precum \xc8\x99i cel de-al doilea single, este \xe2\x80\x9eCircus\xe2\x80\x9d. Melodia vorbe\xc8\x99te despre sentimentele tr\xc4\x83ite de Spears ca artist\xc4\x83 \xc8\x99i interpret\xc4\x83, fapt eviden\xc8\x9biat \xc3\xaen versurile \xe2\x80\x9eAll eyes on me in the centre of the ring just like a circus / When I crack that whip everybody gonna trip just like a circus\xe2\x80\x9d (ro.: \xe2\x80\x9eTo\xc8\x9bi ochii sunt pe mine, \xc3\xaen mijlocului ringului, exact ca la un circ / C\xc3\xa2nd pocnesc din bici, toat\xc4\x83 lumea va \xc3\xaennebuni, exact ca la un circ\xe2\x80\x9d). Elemente din muzica dance-electronic\xc4\x83 utilizate \xc3\xaen pies\xc4\x83 au fost comparate cu cele din single-ul \xe2\x80\x9eBreak the Ice\xe2\x80\x9d. Balada \xe2\x80\x9eOut from Under\xe2\x80\x9d utilizeaz\xc4\x83 o chitar\xc4\x83 acustic\xc4\x83 \xc3\xaen fundal, \xc8\x99i a st\xc3\xa2rnit compara\xc8\x9bii cu piesa \xe2\x80\x9eI'm Not a Girl, Not Yet a Woman\xe2\x80\x9d. Cea de-a treia melodie de pe album, \xe2\x80\x9eKill the Lights\xe2\x80\x9d, este un c\xc3\xa2ntec dance-pop ce vorbe\xc8\x99te despre conflictele dintre Spears \xc8\x99i paparazzi. Criticii de specialitate au observat similarit\xc4\x83\xc8\x9bi cu lucr\xc4\x83rile Madonnei, precum \xc8\x99i cu piesa \xe2\x80\x9ePiece of Me\xe2\x80\x9d. Urm\xc4\x83torul c\xc3\xa2ntec, \xe2\x80\x9eShattered Glass\xe2\x80\x9d, utilizeaz\xc4\x83 beat-uri electronice \xc3\xaentunecate, iar versurile povestesc o rela\xc8\x9bie care nu mai merge._NEWLINE_\xe2\x80\x9eIf U Seek Amy\xe2\x80\x9d integreaz\xc4\x83 elemente \xe2\x80\x9eglam-rave\xe2\x80\x9d \xc3\xaen compozi\xc8\x9bia sa pop tradi\xc8\x9bional\xc4\x83; piesa a st\xc3\xa2rnit controverse datorit\xc4\x83 unui dublu \xc3\xaen\xc8\x9beles, titlul fiind rostit fonetic drept \xe2\x80\x9eF-U-C-K me\xe2\x80\x9d. \xe2\x80\x9eUnusual You\xe2\x80\x9d, a \xc8\x99aptea melodie, este un c\xc3\xa2ntec electropop ce vorbe\xc8\x99te despre o femeie ce g\xc4\x83se\xc8\x99te dragoste \xc3\xaen mod nea\xc8\x99teptat. Compozi\xc8\x9bia a fost comparat\xc4\x83 cu temele muzicale utilizate \xc3\xaen anii '80 \xc8\x99i '90 \xc8\x99i a fost descris\xc4\x83 drept o \xe2\x80\x9ebalad\xc4\x83 vibrant\xc4\x83\xe2\x80\x9d ce aminte\xc8\x99te de \xe2\x80\x9eatmosfera unei cascade sclipitoare popularizat\xc4\x83 de Janet Jackson!. \xe2\x80\x9eBlur\xe2\x80\x9d o prezint\xc4\x83 pe Spears c\xc3\xa2nt\xc3\xa2nd \xc3\xaentr-un registru vocal grav, \xc8\x99i se remarc\xc4\x83 influen\xc8\x9be din muzica urban. Versurile piesei povestesc diminea\xc8\x9ba de dup\xc4\x83 o petrecere: \xe2\x80\x9eCan't remember what I did last night/I gotta get my head right, where the hell am I? Who are you? What'd we do last night?\xe2\x80\x9d (ro.: \xe2\x80\x9eNu-mi pot aminti ce am f\xc4\x83cut asear\xc4\x83/Trebuie doar s\xc4\x83-mi limpezesc g\xc3\xa2ndurile, unde naiba m\xc4\x83 aflu? Cine e\xc8\x99ti? Ce am f\xc4\x83cut asear\xc4\x83?\xe2\x80\x9d). \xe2\x80\x9eBlur\xe2\x80\x9d a fost comparat cu piesa \xe2\x80\x9eEarly Mornin\xe2\x80\x9d de pe albumul In the Zone, ambele \xc3\xaemp\xc4\x83rt\xc4\x83\xc8\x99ind o tem\xc4\x83 similar\xc4\x83. \xe2\x80\x9eMmm Papi\xe2\x80\x9d con\xc8\x9bine elemente din muzica go-go din anii '60, o chitar\xc4\x83 rock, \xc8\x99i teme dance hall Latin-pop. \xc3\x8en ciuda naturii \xe2\x80\x9edistractive\xe2\x80\x9d, melodia a primit critici datorit\xc4\x83 \xe2\x80\x9erevenirii la personajul Lolita din albumul ...Baby One More Time\xe2\x80\x9d. Criticii au sugerat faptul c\xc4\x83 versurile fac referire fie la tat\xc4\x83lui lui Spears, Jamie, fie la paparazzo-ul Adnan Ghalib. \xe2\x80\x9eMannequin\xe2\x80\x9d este un c\xc3\xa2ntec dance-pop cu influen\xc8\x9be trip hop; criticii de specialitate au observat natura \xe2\x80\x9eprovocatoare\xe2\x80\x9d \xc8\x99i \xe2\x80\x9efuturistic\xc4\x83\xe2\x80\x9d a piesei, \xc3\xaens\xc4\x83 au fost de p\xc4\x83rere c\xc4\x83 vocea lui Spears a sunat \xe2\x80\x9elipsit\xc4\x83 de via\xc8\x9b\xc4\x83\xe2\x80\x9d. \xe2\x80\x9eLace and Leather\xe2\x80\x9d a fost comparat cu albumul Control (1986) lansat de Janet Jackson \xc8\x99i lucr\xc4\x83rile din anii '80 ale lui Prince \xc8\x99i Vanity 6. Pe atunci necunoscut\xc4\x83, solista Kesha a asigurat acompaniamentul vocal al piesei. Piesa \xe2\x80\x9eMy Baby\xe2\x80\x9d a fost compus\xc4\x83 de Spears despre cei doi fii ai ei, Sean Preston \xc8\x99i Jayden James Federline, iar vocea din pies\xc4\x83 a fost descris\xc4\x83 ca av\xc3\xa2nd un \xe2\x80\x9efals accent Janet Jackson\xe2\x80\x9d.\n_START_SECTION_\nLansare \xc8\x99i promovare\n_START_PARAGRAPH_\nData ini\xc8\x9bial\xc4\x83 a lans\xc4\x83rii lui Circus pe plan mondial a fost 2 decembrie 2008, ziua \xc3\xaen care Spears \xc3\xaemplinea 27 de ani. \xc3\x8ens\xc4\x83, dup\xc4\x83 ce o serie de c\xc3\xa2ntece au ap\xc4\x83rut pe internet \xc3\xaen mod ilegal, website-ul imeem a pus la dispozi\xc8\x9bie albumul spre difuzare prin streaming la 25 noiembrie. Discul a fost lansat \xc3\xaen mod simultan cu un album intitulat similar, The Circus, al grupului britanic Take That. At\xc3\xa2t versiunile standard, c\xc3\xa2t \xc8\x99i versiunile deluxe ale albumului Circus au fost lansate \xc3\xaen Europa la data de 28 noiembrie 2008, \xc3\xaen timp ce lansarea din Statele Unite a avut loc la 2 decembrie 2008._NEWLINE_Pentru a promova albumul, casa de discuri Jive Records a pus la dispozi\xc8\x9bie o linie telefonic\xc4\x83 unde fanii puteau s\xc4\x83-i lase mesaje lui Spears, iar unii dintre ei au primit un apel \xc3\xaenapoi de la c\xc3\xa2nt\xc4\x83rea\xc8\x9b\xc4\x83. Fragmentele c\xc3\xa2torva c\xc3\xa2ntece de pe Circus au fost dezv\xc4\x83luite pe website-ul postului de radio WKTU din New York City, precum \xc8\x99i pe Amazon.com. Canalul MTV a difuzat un documentar de 90 de minute intitulat Britney: For the Record la data de 30 noiembrie 2008; documentarul prezint\xc4\x83 \xc3\xaentoarcerea solistei \xc3\xaen industria muzical\xc4\x83. \xc3\x8en luna mai anului 2009, website-ul oficial al companiei Jive a organizat un concurs mondial de pove\xc8\x99ti fictive cu Britney Spears. Fanii artistei au invita\xc8\x9bi s\xc4\x83 compun\xc4\x83 o poveste de 200 de cuvinte, bazat\xc4\x83 pe unul din c\xc3\xa2ntecele de pe album. Publicul a avut permisiunea de a vota povestea favorit\xc4\x83, aceasta urm\xc3\xa2nd s\xc4\x83 fie transformat\xc4\x83 \xc3\xaentr-un videoclip muzical animat. Povestea c\xc3\xa2\xc8\x99tig\xc4\x83toare a fost bazat\xc4\x83 pe c\xc3\xa2ntecul \xe2\x80\x9eKill the Lights\xe2\x80\x9d, iar videoclipul a avut premiera la 27 iulie 2009._NEWLINE_Prima apari\xc8\x9bie live a lui Spears a fost pe 6 noiembrie 2009, artista f\xc4\x83c\xc3\xa2nd o apari\xc8\x9bie scurt\xc4\x83 \xc3\xaen timpul unui concert organizat la stadionul Dodger, \xc3\xaen cadrul turneului Sticky & Sweet Tour al Madonnei (2008\xe2\x80\x9309). La jum\xc4\x83tatea interpret\xc4\x83rii piesei \xe2\x80\x9eHuman Nature\xe2\x80\x9d, Spears s-a al\xc4\x83turat Madonnei pe scen\xc4\x83. Cu o s\xc4\x83pt\xc4\x83m\xc3\xa2n\xc4\x83 \xc3\xaenainte de lansarea albumului, Spears a realizat numeroase interpret\xc4\x83ri \xc3\xaen diferite \xc8\x9b\xc4\x83ri, ca partea a campaniei de promovare. La 27 noiembrie 2008, Spears a c\xc3\xa2ntat piesa \xe2\x80\x9eWomanizer\xe2\x80\x9d la edi\xc8\x9bia din 2008 a premiilor Bambi, organizat\xc4\x83 \xc3\xaen Offenburg, Germania. La aceast\xc4\x83 gal\xc4\x83 de premii, artista a c\xc3\xa2\xc8\x99tigat premiul pentru cel mai un star pop interna\xc8\x9bional. Suplimentar, c\xc3\xa2nt\xc4\x83rea\xc8\x9ba a c\xc3\xa2ntat la emisiunea Star Academy din Fran\xc8\x9ba \xc3\xaen urm\xc4\x83toarea zi, \xc8\x99i a ap\xc4\x83rut la X Factor \xc3\xaen Regatul Unit, la 29 noiembrie. Interpretarea de la X Factor a \xc3\xaenregistrat o audien\xc8\x9b\xc4\x83 de 11,880,000 de telespectatori britanici. Spears a interpretat \xe2\x80\x9eCircus\xe2\x80\x9d pentru prima oar\xc4\x83 la 2 decembrie 2008, \xc3\xaen timpul emisiunii de talk-show matinal Good Morning America, \xc3\xaempreun\xc4\x83 cu piesa \xe2\x80\x9eWomanizer\xe2\x80\x9d. Spectacolul a coincis cu ziua ei de na\xc8\x99tere, \xc3\xaemplinind 27 de ani, precum \xc8\x99i cu lansarea albumului Circus. La 16 decembrie 2008, c\xc3\xa2nt\xc4\x83rea\xc8\x9ba a interpretat la emisiunea Best Artist of 2008 de pe canalul NTV Japan.\n_START_SECTION_\nTurneu\n_START_PARAGRAPH_\n\xc3\x8en timpul interpret\xc4\x83rii de la Good Morning America, Spears \xc8\x99i-a anun\xc8\x9bat cel de-al cincilea turneu mondial de concerte, intitulat The Circus Starring Britney Spears. Ulterior au fost dezv\xc4\x83luite primele 25 de concerte organizate \xc3\xaen Statele Unite, \xc8\x99i alte dou\xc4\x83 din Regatul Unit. Impresarul Larry Rudolph a sus\xc8\x9binut c\xc4\x83 turneul \xe2\x80\x9e\xc3\xaei va l\xc4\x83sa pe to\xc8\x9bi cu gura c\xc4\x83scat\xc4\x83 \xc8\x99i promite s\xc4\x83 ofere fanilor lui Britney ceva ce nu vor uita\xe2\x80\x9d, ad\xc4\x83ug\xc3\xa2nd mai t\xc3\xa2rziu: \xe2\x80\x9e[Spears] este la vitez\xc4\x83 maxim\xc4\x83 pe tot parcursul spectacolului \xe2\x80\x94 \xc3\xaen jur de o or\xc4\x83 \xc8\x99i jum\xc4\x83tate. Este destul de intens. Un bogat spectacol Britney Spears \xc3\xaen toat\xc4\x83 regula, \xc3\xaen conformitate cu a\xc8\x99tept\xc4\x83rile oamenilor \xe2\x80\x94 \xc8\x99i chiar mai mult!\xe2\x80\x9d. Spears \xc8\x99i-a exprimat entuziasmul de a include piese de pe albumul Blackout \xc3\xaen lista de c\xc3\xa2ntece, de vreme ce discul respectiv nu a fost promovat prin intermediul unui turneu de concerte. Turneul a \xc3\xaenceput la data de 3 martie 2009, la arena New Orleands, \xc8\x99i s-a \xc3\xaencheiat la 29 noiembrie 2009, ultimul spectacol av\xc3\xa2nd loc la arena Adelaide Entertainment Centre. Concertele au fost \xc3\xaemp\xc4\x83r\xc8\x9bite pe patru segmente, viz\xc3\xa2nd ora\xc8\x99e din America de Nord, Europa \xc8\x99i Australia. Scena spectacolului a fost compus\xc4\x83 din trei ringuri amplasate \xc3\xaen audien\xc8\x9b\xc4\x83, pentru a avea un aspect asem\xc4\x83n\xc4\x83tor unui circ adev\xc4\x83rat. Creatorii de mod\xc4\x83 Dean \xc8\x99i Dan Caten au fost responsabili cu realizarea costumelor. De asemenea, un ecran \xc3\xaen form\xc4\x83 de cilindru ce \xc3\xaenconjoar\xc4\x83 scena a fost amplasat deasupra scenei, pentru a prezenta videoclipuri \xc8\x99i fundaluri. Efectele speciale au fost produse de Solotech. Lista de c\xc3\xa2ntece a fost compus\xc4\x83 \xc3\xaen principal de c\xc3\xa2ntece de pe albumele In the Zone, Blackout \xc8\x99i Circus. \xc3\x8en luna iunie a anului 2009, Spears a anun\xc8\x9bat faptul c\xc4\x83 va concerta \xc3\xaen Australia pentru prima oar\xc4\x83; zvonuri conform c\xc4\x83rora turneul va viza \xc8\x99i ora\xc8\x99e din America de Sud au circulat \xc3\xaen mass-media, \xc3\xaens\xc4\x83 managerul Adam Leber le-a negat, \xc3\xaen ciuda eforturilor de a organiza concerte \xc3\xaen aceast\xc4\x83 regiune._NEWLINE_Concertele din Australia au st\xc3\xa2rnit controverse dup\xc4\x83 ce numero\xc8\x99i fani au p\xc4\x83r\xc4\x83sit spectacolul, invoc\xc3\xa2nd faptul c\xc4\x83 Spears ar fi f\xc4\x83cut playback; afirma\xc8\x9biile au fost ulterior negate de c\xc4\x83tre manageri \xc8\x99i organizatori. Seria de concerte a ocupat locul patru \xc3\xaen clasamentul turneelor din America Nord cu cele mai bune \xc3\xaencas\xc4\x83ri ale anului, \xc8\x99i a avut cele mai bune \xc3\xaencas\xc4\x83ri pentru un turneu demarat de un artist solo. \xc3\x8en luna februarie a anului 2010, publica\xc8\x9bia Pollstar a lansat topul celor mai profitabile 50 de turnee ale anului 2009, iar The Circus Starring Britney Spears a ocupat locul cinci, \xc3\xaencas\xc3\xa2nd 131,8 milioane de dolari. \xc3\x8en mai 2010, Hollyscoop a clasat seria de concerte pe locul cinci \xc3\xaen \xe2\x80\x9eTop 15 turnee cu cele mai bune \xc3\xaencas\xc4\x83ri ale artistelor din toate timpurile\xe2\x80\x9d.\n_START_SECTION_\nDiscuri single\n_START_PARAGRAPH_\n\xe2\x80\x9eWomanizer\xe2\x80\x9d a fost lansat la 26 septembrie 2008 drept primul disc single extras de pe album. Piesa a fost bine primit\xc4\x83 de criticii de specialitate, ace\xc8\x99tia l\xc4\x83ud\xc3\xa2nd refrenul, versurile de emancipare \xc8\x99i consider\xc3\xa2ndu-l \xe2\x80\x9eo revenire \xc3\xaen form\xc4\x83\xe2\x80\x9d \xc3\xaen industria muzical\xc4\x83 pentru artist\xc4\x83. C\xc3\xa2ntecul a debutat pe locul 96 \xc3\xaen clasamentul Billboard Hot 100, urc\xc3\xa2nd 95 de pozi\xc8\x9bii \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83, p\xc3\xa2n\xc4\x83 pe primul loc. Melodia a dobor\xc3\xa2t recordul pentru cea mai \xc3\xaenalt\xc4\x83 ascensiune p\xc3\xa2n\xc4\x83 pe locul unu din istoria topului. Recordul a fost dep\xc4\x83\xc8\x99it ulterior de c\xc3\xa2nt\xc4\x83rea\xc8\x9ba Kelly Clarkson, single-ul \xe2\x80\x9eMy Life Would Suck Without You\xe2\x80\x9d urc\xc3\xa2nd de pe locul 97. \xe2\x80\x9eWomanizer\xe2\x80\x9d este un considerat unul dintre cele mai bune c\xc3\xa2ntece lansate de Spears, fiind interpretat \xc3\xaen versiuni cover de numero\xc8\x99i arti\xc8\x99ti. C\xc3\xa2ntecul s-a v\xc3\xa2ndut \xc3\xaen 3.2 milioane de exemplare digitale \xc3\xaen Statele Unite. Videoclipul piesei a avut premiera la 18 octombrie 2008 \xc8\x99i prezint\xc4\x83 o continuare a videoclipului pentru \xe2\x80\x9eToxic\xe2\x80\x9d (2004). \xc3\x8en \xe2\x80\x9eWomanizer\xe2\x80\x9d, Spears se deghizeaz\xc4\x83 \xc3\xaen diferite costume \xc8\x99i \xc3\xae\xc8\x99i urm\xc4\x83re\xc8\x99te partenerul \xc3\xaen activit\xc4\x83\xc8\x9bile sale zilnice, cu scopul de a-l demasca \xc3\xaen final._NEWLINE_\xe2\x80\x9eCircus\xe2\x80\x9d a fost lansat la data de 4 decembrie 2008 drept cel de-al doilea extras pe single al albumului, cu o zi mai devreme fa\xc8\x9b\xc4\x83 de data stabilit\xc4\x83 \xc3\xaen mod ini\xc8\x9bial. C\xc3\xa2ntecul a debutat pe pozi\xc8\x9bia sa maxim\xc4\x83, locul trei, \xc3\xaen clasamentul Billboard Hot 100 din Statele Unite. Single-ul s-a v\xc3\xa2ndut \xc3\xaen 2.763.000 de exemplare digitale \xc3\xaen aceast\xc4\x83 regiune. Videoclipul muzical al piesei o prezint\xc4\x83 pe Spears \xc3\xaen rolul unui dresor de circ, fiind acompaniat\xc4\x83 de diferi\xc8\x9bi interpre\xc8\x9bi. Alte cadre o prezint\xc4\x83 pe c\xc3\xa2nt\xc4\x83rea\xc8\x9b\xc4\x83 \xc3\xaen diferite aranjamente de circ. Clipul a primit recenzii pozitive din partea criticilor de specialitate, \xc3\xaens\xc4\x83 a fost criticat de organiza\xc8\x9bia PETA datorit\xc4\x83 includerii de \xe2\x80\x9eanimale tratate cu cruzime\xe2\x80\x9d. \xe2\x80\x9eCircus\xe2\x80\x9d a c\xc3\xa2\xc8\x99tigat premiul pentru cel mai bun videoclip din 2009 la canalul Fuse TV._NEWLINE_\xe2\x80\x9eIf U Seek Amy\xe2\x80\x9d a fost lansat la 10 martie 2009 drept cel de-al treilea disc single extras de pe albumul Circus. Sharon Dastur de la postul de radio Z100 a afirmat faptul c\xc4\x83 Spears a \xc3\xaenregistrat o versiune nou\xc4\x83 a c\xc3\xa2ntecului, iar noua versiune editat\xc4\x83 va fi trimis\xc4\x83 de compania de \xc3\xaenregistr\xc4\x83ri Jive Records c\xc4\x83tre radio. Organiza\xc8\x9bia Parents Television Council (PTC) a amenin\xc8\x9bat faptul c\xc4\x83 va depune pl\xc3\xa2ngeri \xc8\x99i reclama\xc8\x9bii pentru indecen\xc8\x9b\xc4\x83 c\xc4\x83tre Comisia Federal\xc4\x83 de Comunica\xc8\x9bii \xc3\xaempotriva tuturor posturilor de radio care vor difuza single-ul \xc3\xaentre orele 6:00 \xc8\x99i 22:00. \xe2\x80\x9eIf U Seek Amy\xe2\x80\x9d a ocupat locul 19 \xc3\xaen ierarhia Billboard Hot 100. Videoclipul c\xc3\xa2ntecului a fost lansat la 12 martie 2009 \xc8\x99i o prezint\xc4\x83 pe Spears f\xc4\x83c\xc3\xa2nd glume pe seama culturii americane._NEWLINE_Piesa \xe2\x80\x9eRadar\xe2\x80\x9d a fost inclus\xc4\x83 pe albumul Blackout \xc8\x99i planificat\xc4\x83 pentru a fi lansat\xc4\x83 drept al patrulea \xc8\x99i ultimul disc single. Cu toate acestea, lansarea a fost anulat\xc4\x83 dup\xc4\x83 ce Spears a \xc3\xaenceput s\xc4\x83 lucreze la piesele celui de-al \xc8\x99aselea ei album, fiind lansat ca single promo\xc8\x9bional \xc3\xaen anul 2008. Ulterior, melodia a fost inclus\xc4\x83 drept c\xc3\xa2ntec bonus pe discul Circus, \xc8\x99i lansat\xc4\x83 ca cel de-al patrulea extras pe single la 23 iunie 2009. Videoclipul piesei o prezint\xc4\x83 pe Spears \xc3\xaen rolul unei aristocrate la un conac polo \xc8\x99i implicat\xc4\x83 \xc3\xaentr-un triunghi amoros cu doi b\xc4\x83rba\xc8\x9bi juc\xc4\x83tori de polo. \xe2\x80\x9eRadar\xe2\x80\x9d a ocupat locul 52 \xc3\xaen clasamentul Digital Songs datorit\xc4\x83 v\xc3\xa2nz\xc4\x83rilor digitale de pe albumul Blackout. \xc3\x8en urma lans\xc4\x83rii single, piesa a debutat pe locul 90 \xc3\xaen ierarhia Billboard Hot 100 din Statele Unite, urc\xc3\xa2nd c\xc4\x83tre pozi\xc8\x9bia sa maxim\xc4\x83, locul 88, \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83.\n_START_SECTION_\nPerforman\xc8\x9ba \xc3\xaen clasamentele muzicale\n_START_PARAGRAPH_\nCircus a debutat pe prima pozi\xc8\x9bie a clasamentului Billboard 200 din Statele Unite, comercializ\xc3\xa2ndu-se \xc3\xaen peste 505.000 de exemplare \xc3\xaen prima s\xc4\x83pt\xc4\x83m\xc3\xa2n\xc4\x83. Albumul a \xc3\xaenregistrat al doilea cel mai bun debut al anului 2008 pentru o artist\xc4\x83 la capitolul v\xc3\xa2nz\xc4\x83ri \xc3\xaen prima s\xc4\x83pt\xc4\x83m\xc3\xa2n\xc4\x83, fiind \xc3\xaen urma c\xc3\xa2nt\xc4\x83re\xc8\x9bei Taylor Swift cu albumul Fearless care s-a v\xc3\xa2ndut \xc3\xaen 592.000 de copii. Circus a petrecut nou\xc4\x83 s\xc4\x83pt\xc4\x83m\xc3\xa2ni \xc3\xaen top 10, fiind primul album a lui Spears care reu\xc8\x99e\xc8\x99te aceast\xc4\x83 performan\xc8\x9b\xc4\x83 de la Oops!... I Did It Again (2000), disc ce a petrecut 23 de s\xc4\x83pt\xc4\x83m\xc3\xa2ni \xc3\xaen top 10. Materialul a fost premiat cu discul de platin\xc4\x83 de c\xc4\x83tre Recording Industry Association of America (RIAA) la 29 ianuarie 2009. Potrivit datelor furnizate de Nielsen SoundScan, p\xc3\xa2n\xc4\x83 \xc3\xaen luna martie a anului 2015, albumul s-a v\xc3\xa2ndut \xc3\xaen 1.7 milioane de exemplare \xc3\xaen Statele Unite. \xc3\x8en Canada, Circus a debutat \xc3\xaen fruntea clasamentului Canadian Albums Chart, \xc3\xaenregistr\xc3\xa2nd v\xc3\xa2nz\xc4\x83ri de 51.000 de unit\xc4\x83\xc8\x9bi v\xc3\xa2ndute. Suma a reprezentat cele mai bune v\xc3\xa2nz\xc4\x83ri \xc3\xaen prima s\xc4\x83pt\xc4\x83m\xc3\xa2n\xc4\x83 a lui Spears \xc3\xaen aceast\xc4\x83 regiune de la Oops!... I Did It Again, album care s-a v\xc3\xa2ndut \xc3\xaen 95.000 de copii \xc3\xaen luna mai a anului 2000. \xc3\x8en mai pu\xc8\x9bin de o lun\xc4\x83, Circus a devenit al nou\xc4\x83lea cel mai bine v\xc3\xa2ndut disc al anului 2008, comercializ\xc3\xa2ndu-se \xc3\xaen 143.000 de exemplare. De asemenea, a fost unul dintre cele mai bine v\xc3\xa2ndute 10 albume \xc3\xaen mediul digital, av\xc3\xa2nd v\xc3\xa2nz\xc4\x83ri de peste 10.100 de desc\xc4\x83rc\xc4\x83ri digitale. \xc3\x8en martie 2009, Circus a fost premiat cu trei discuri de platin\xc4\x83 de c\xc4\x83tre Canadian Recording Industry Association (CRIA) pentru dep\xc4\x83\xc8\x99irea pragului de 240.000 de copii expediate c\xc4\x83tre centrele comerciale. \xc3\x8en Mexic, albumul a debutat pe prima pozi\xc8\x9bie a ierarhiei de albume interna\xc8\x9bionale, \xc8\x99i pe locul trei \xc3\xaen clasamentul Top 100 Mexico, av\xc3\xa2nd v\xc3\xa2nz\xc4\x83ri de peste 46.000 de exemplare. Ulterior, acesta a primit discul de aur din partea Asociaci\xc3\xb3n Mexicana de Productores de Fonogramas y Videogramas (AMPROFON) pentru v\xc3\xa2nz\xc4\x83rile din prima s\xc4\x83pt\xc4\x83m\xc3\xa2n\xc4\x83._NEWLINE_\xc3\x8en Oceania, Circus a ob\xc8\x9binut pozi\xc8\x9bii de top 10, ocup\xc3\xa2nd locul trei \xc8\x99i locul \xc8\x99ase \xc3\xaen clasamentele din Australia \xc8\x99i, respectiv, Noua Zeeland\xc4\x83. \xc3\x8en Australia, albumul a primit discul de platin\xc4\x83 din partea Australian Recording Industry Association (ARIA) pentru cele peste 70.000 de unit\xc4\x83\xc8\x9bi expediate \xc3\xaen doar trei s\xc4\x83pt\xc4\x83m\xc3\xa2ni. P\xc3\xa2n\xc4\x83 \xc3\xaen prezent, acesta a primit dou\xc4\x83 discuri de platin\xc4\x83 pentru expedierea a peste 140.000 de unit\xc4\x83\xc8\x9bi. \xc3\x8en Regatul Unit, materialul a debutat pe pozi\xc8\x9bia sa maxim\xc4\x83, locul patru, \xc3\xaen ierarhia UK Albums Chart. Circus a acumulat un total de 31 de s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen top, \xc8\x99i a fost premiat cu discul de platin\xc4\x83 de c\xc4\x83tre British Phonographic Industry (BPI) pentru cele peste 300.000 de copii expediate. \xc3\x8en Fran\xc8\x9ba, albumul a \xc3\xaenregistrat v\xc3\xa2nz\xc4\x83ri de 18.319 de exemplare \xc3\xaen doar dou\xc4\x83 zile de la lansare, debut\xc3\xa2nd astfel pe locul cinci \xc3\xaen clasamentul French Albums Chart. \xc3\x8en Japonia, materialul a ocupat locul cinci \xc3\xaen topul Oricon Albums Chart \xc8\x99i a primit discul de aur din partea Recording Industry Association of Japan (RIAJ)._NEWLINE_\xc3\x8en ciuda faptului c\xc4\x83 nu au fost lansate ca discuri single, numeroase c\xc3\xa2ntece de pe albumul Circus au ap\xc4\x83rut \xc3\xaen clasamentele compilate de revista Billboard \xc3\xaen urma lans\xc4\x83rii. \xe2\x80\x9eShattered Glass\xe2\x80\x9d s-a clasat pe locul 70 \xc3\xaen topul Billboard Hot 100 din Statele Unite, o pozi\xc8\x9bie mai \xc3\xaenalt\xc4\x83 dec\xc3\xa2t cel de-al patrulea single, \xe2\x80\x9eRadar\xe2\x80\x9d, care a ajuns doar pe locul 88. \xe2\x80\x9eShattered Glass\xe2\x80\x9d a ocupat locul 29 \xc3\xaen ierarhia Hot Digital Songs, \xc3\xaen timp ce \xc3\xaen clasamentul Canadian Hot Digital Songs, c\xc3\xa2ntecul a ajuns pe locul 36.  \xc3\x8en acela\xc8\x99i timp, piesa a ap\xc4\x83rut \xc3\xaen topul Pop 100 pe locul 57. Piesele \xe2\x80\x9eUnusual You\xe2\x80\x9d, \xe2\x80\x9eLace and Leather\xe2\x80\x9d \xc8\x99i \xe2\x80\x9eMmm Papi\xe2\x80\x9d au ocupat locurile 80, 84 \xc8\x99i, respectiv, 94 \xc3\xaen clasamentul Pop 100 din Statele Unite. \xe2\x80\x9eOut from Under\xe2\x80\x9d a debutat pe locul 40 \xc3\xaen ierarhia Swedish Singles Chart la 14 august 2009, urc\xc3\xa2nd c\xc4\x83tre locul 32 \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83. Melodia a acumulat un total de cinci s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen top."